Wanneer moet huurders se deposito's terugbetaal word? - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Wanneer moet huurders se deposito’s terugbetaal word?
Wanneer moet huurders se deposito’s terugbetaal word?
Die eienaar kan enige bedrag van die deposito gebruik vir items verskuldig deur die bewoner – uitstaande huurgeld of materiaal, redelike betaling vir skade aan die eiendom (byvoorbeeld: skoonmaak van matte, verlore sleutels of afstandbeheerders en herstel van die eiendom tot sy oorspronklike toestand aan die begin van die huur), redelike slytasie uitgesluit.
As dit tydens die uitgaande inspeksie vasgestel word dat daar geen skade is nie, moet die deposito binne sewe dae na verval van die huur terugbetaal word.
Indien skade tydens die uitgaande inspeksie bespeur word, moet die balans van die deposito binne 14 dae nadat die eiendom herstel is, terugbetaal word.
Indien die bewoner versuim om die uitgaande inspeksie by te woon, moet die balans van die deposito binne 21 dae na verval van die huur terugbetaal word.
Die bewoner is geregtig op alle kwitansies vir die koste van herstel van enige skade.
Die bewoner en eienaar kan nie ŉ kontrak buite hierdie verpligtinge aangaan nie. Byvoorbeeld, die eienaar (eiendomsagent) kan nie in die huurooreenkoms dit stel dat die deposito slegs na 30 dae terugbetaal sal word nie – dit is teenstrydig met die Wet op Huurakkommodasie.